[{"text_idx": "#000002", "text": "Lau\u0306 la mankohava financa raporto de la estraro, TEJO ankau\u0306 en 2017 havis deficiton, ec\u0302 se g\u0302i estas iomete pli malgranda ol en 2016 \u2013 35.223 eu\u0306roj anstatau\u0306 37.921 eu\u0306roj. La deficito c\u0302efe rilatas al la salajroj de oficistoj kaj la kostoj de volontuloj."}, {"text_idx": "#000010", "text": "La komitatanoj kontrau\u0306is la ideon ke iuj membroj ricevu la revuon kaj aliaj ne. Nome de egaleco ili volis ke au\u0306 c\u0302iuj ricevu au\u0306 neniuj. Oni diskutis ankau\u0306, c\u0302u sendi nur unu ekzemplon jare al c\u0302iuj, kaj la aliajn 5 nur al tiuj kiuj pagis."}, {"text_idx": "#000011", "text": "Tamen ankau\u0306 pri tio la komitato ne povis decidi, c\u0302ar oni ne ricevis informojn pri tio, kiom kostas la presado de Kontakto, nek kiom oni s\u0302parus per la aliaj metodoj. Oni ec\u0302 ne povis ricevi informon pri tio, kiom da abonantoj havas Kontakto, nur ke 146 estas abonantoj sen TEJO-membreco."}, {"text_idx": "#000012", "text": "La jaran raporton oni ne povis diskuti dum la unua tago, c\u0302ar g\u0302i pretig\u0302is nur je la 3-a horo matene en la sama tago, kaj la komitatanoj ne havis tempon konatig\u0302i kun g\u0302i. Lau\u0306 la komitata reglamento de TEJO la raporto devas esti sendita al c\u0302iu komitatano g\u0302is la 31-a de januaro, do la raporto pri 2017 malfruis pli ol duonjaron."}, {"text_idx": "#000013", "text": "En la fine liverita raporto cetere tute mankis informoj pri tio, kiom da membroj havas TEJO. Lau\u0306 la estraro la kialo de tiu manko estas EJF (Eu\u0306ropa Junulara Forumo), en kiu TEJO membras. En la tempo de sia alig\u0302o TEJO supozeble plenumis la kriteriojn de EJF, tamen poste la kondic\u0302o pri membrokvanto estis altigita al 5.000 membroj, klarigis la estraro."}, {"text_idx": "#000014", "text": "Se EJF eltrovus ke TEJO ne havas tiom da membroj, ili eksigus TEJO, do tial TEJO ne povas publikigi sian membrokvanton, la estraro argumentis. Pri la risko de eksigo raportis Libera Folio jam antau\u0306 du jaroj, kiam estis diskutata la altigo de la ag\u0302olimo."}, {"text_idx": "#000015", "text": "Kiam oni dum la komitata kunsido menciis, ke la jarraporto de UEA fakte enhavas informon pri la kvanto de membroj en TEJO, la estraro diris ke ili ne s\u0302atas tion kaj ke ili petis UEA-n ne disdoni tiun informon."}, {"text_idx": "#000017", "text": "Se temas pri la kvanto de aligitaj membroj, tiu lau\u0306 la statistiko publikigita en la maja numero de la revuo Esperanto pasintjare estis 1.155. Do kiel ajn kalkuli, TEJO neniel povas atingi la suman kvanton de 5.000 membroj, kiu estas la minimuma postulo de EJF."}, {"text_idx": "#000018", "text": "La prezidanto de TEJO manpremas kun la dua vicprezidanto de TEJO kaj la direktoro de Kosmo post subskribo de kontrakto. Foto: TEJO."}, {"text_idx": "#000019", "text": "Estis granda diskuto pri la kontrakto inter TEJO kaj la entrepreno Kosmo, c\u0302efe pro la konflikto de intereso por Francesco Maurelli, kiu estas samtempe estrarano de TEJO kaj la direktoro de Kosmo. C\u0302u li sidas c\u0302e ambau\u0306 flankoj de la tablo, oni demandis."}, {"text_idx": "#000020", "text": "Francesco Maurelli konsentis, ke estis ia konflikto, sed asertis, ke li neniam voc\u0302donis en decidoj rilataj al Kosmo au\u0306 partoprenis la estrarajn diskutojn pri la kontrakto inter TEJO kaj Kosmo. Li ankau\u0306 diris, ke la kontrakto estis subskribita antau\u0306 ol li ig\u0302is estrarano."}, {"text_idx": "#000021", "text": "Unu komitatano demandis, kial TEJO pagas por oficisto specife pri subvencioj, se oni samtempe pagas Kosmon por trovi subvenciojn. C\u0302u oni do pagas dufoje por ricevi unu aferon? La estraro klarigis ke unu homo ne povus fari c\u0302iujn laboron kaj tiel oni bezonis ambau\u0306."}, {"text_idx": "#000022", "text": "Francesco Maurelli aldone klarigis, ke kvankam li ja estas la direktoro de Kosmo, li estas preskau\u0306 volontulo, c\u0302ar li ne ricevas salajron de sia entrepreno. Lia edzino Sara Spano\u0301 same faras multajn laborojn por Kosmo, sed ankau\u0306 s\u0302i lau\u0306 la propraj vortoj laboras \"preskau\u0306 kiel volontulo\"."}, {"text_idx": "#000023", "text": "Tamen estis maltrankvilo inter iuj komitatanoj pri la situacio. C\u0302u indas pagi Kosmon, se TEJO havas grandan deficiton?"}, {"text_idx": "#000026", "text": "La kasisto poste informis la komitatan retliston, ke ekde 2015 TEJO sume ricevis 372.000 eu\u0306rojn pro laboro kun Kosmo, dum Kosmo siavice ricevis de TEJO 20.863 eu\u0306rojn. El tiu sumo Kosmo poste donacis 5.000 eu\u0306rojn al la IJK en Afriko."}, {"text_idx": "#000027", "text": "TEJO nun subskribis novan kontrakton kun Kosmo dum la IJK, sed pro manko de tempo, la kontrakto ne estis diskutita dum la komitataj kunsidoj. Nun c\u0302iukaze ne eblas aserti, ke Maurelli ne estis estrarano kiam la kontrakto estis subskribita, c\u0302ar li membras kaj en la eliranta kaj en la nova estraroj de TEJO."}, {"text_idx": "#000033", "text": "La komitato petis ke la estraro preparu raporton pri tio c\u0302u la strategia plano de TEJO por la jaroj 2014-2017 atingis sukceson."}, {"text_idx": "#000040", "text": "Duonhoroj donis perspektivon pri la librorikolto"}, {"text_idx": "#000042", "text": "La konflikto de intereso de Maurelli estas klara kaj nepridiskutebla. En serioza organizo ne eblas ke estraro faras kontrakton kun la privata firmao de unu el siaj membroj. Maurelli devus elekti c\u0302e kiu flanko de la tablo sidi: esti privata firmao kiu ofertas siajn servojn al la estraro sen havi internajn konojn, au\u0306 esti estrarano kiu kundecidas la politikon de la asocio kaj c\u0302u kontrakti firmaojn por efektivigi tiun politikon. Ke li sindetenas en voc\u0302donadoj pri lia firmao tute ne s\u0302ang\u0302as la naturon de lia konflikto de intereso."}, {"text_idx": "#000048", "text": "Juna kuiristo en Bakuo transformis sian apartamenton en restoracionVenkado de ekzistadismaj krizoj per muziko: Karolina Cicha de PollandoMeksika kolektivo kiu piratas librojn por kundividi kulturon alfrontas blokadojn"}, {"text_idx": "#000051", "text": "Alig\u0302i al 400 aliaj abonantoj"}]